BODOLAND रादाब, बिजनी, 31 मार्च : चिरांनि बिजनी बिधान सभा बियाबनि बिजेपिनि बिजाथि अजय कुमार रायनि जानानै बिसाइखथि फोसावदिंनो बियाबनिनो थुरिबारिनि गेलेग्रा फोथाराव आगान हैफैदों मिरुनि नख’र मन्थ्रि अमित साहआ। अमित साहआ गावनि बिबुंथियाव बुङोदि- जों थांनाय बिधान सभा बिसाइखथिनि सिगाङाव होनाय रादाय बादियै आसामाव उदखारि गैयै समाज गायसनबाय। बिटिआर गोरोबथानि गेजेरजों उदखारि आफादफोरखौ गोजोननि सावरायनायाव लाबोना बिथांमोननि गावसुंथा राहा होनाय जाबाय होनना बुङो नख’र मन्थ्रिआ। बिटिआर गोरोबथानि मोनफ्रोमबो दफाफोरखौ मोनफा मोनफायै मावफुंनो थाखाय मिरु आरो आसाम सरकारा राहा लागोन होननाबो बुङो। आसामखौ जौगाखांहोगोनबो बुंदोंमोन जों बेखौबो खालामना दिन्थिबाय। सोमावसारनाय गैयै आसाम सोरजिनो रादाय होनाय बादियै दिनै सर्बानन्द सन’वालनि दैदेननायाव फिसा फिसा गावखुंथाइ गोहो सोरजिना सोमावसारनाय‌ गैयै आसाम खालामबाय। जों गासै हारि-माहारिनि जौगाखांहोनायनि हाबा मावदों। फैगौ समाव आसामाव फिन सरकार दानो हायोब्ला बेनिख्रुइ बांसिन जौगाखांहोनायनि हाबा मावगोन होननाबो बुङो नख’र मन्थ्रिआ।